V Savo na zorenje potopili 300 novih steklenic penine
Penino Valvasor zoreno v Savi so poimenovali Savus

Pri Splavarskem centru v Radečah so že tretje leto zapored potopili 300 steklenic penine Valvasor v reko Savo, kjer bo zorela na kvasovkah do sredine prihodnjega leta, potem jo bodo iz nje pobrali, saj je poleti Sava pretopla. 

Gre za penino Valvasor Vinske kleti Mastnak, ki je pridelana iz vin sorte chardonnay in laški rizling in bo v reki Savi zorela pri stalni temperaturi okoli 14 stopinj Celzija. Penino so v danes nekoliko nižjo reko potopili s pomočjo dvigala ob pomoči Zdravka Mastnaka, lastnika kleti Mastnak iz Orešja pri Sevnici, župana Radeč Tomaža Režuna, poslanca SD Matjaža Hana in Boruta Florjančiča, direktorja Kmečke zadruge Sevnica. Zdaj že tradicionalnega potopa pa so se udeležili še evropski poslanec Franc Bogovič, poslanka SMC Janja Sluga, sevniški župan Srečko Ocvirk, direktor Infre Vojko Sotošek, direktor Rika Janez Škrabec in mnogi drugi.
Zbrane je med drugim v svojem slogu nagovoril tudi Janez Vajkard Valvasor, ki ga je upodobil Sinjo Jezernik. Seveda so zbrani ob pomolu na reki Savi penino Savus tudi poskusili, poskusili pa so lahko tudi mesnine Kmečke zadruge Sevnica. Enolog Zdravko Mastnak pa je o zorenju penine v reki med drugim povedal: »Takšna penina z enakomerno temperaturo, ki jo ima v naši najdaljši reki Savi, ki povezuje kar tri države – Slovenijo, Hrvaško in Srbijo, predvsem zadrži svežino, mladost, žlahtnost, lepe mehurčke in pa, kar tudi je tudi filozofija naših penin, ki so mlajše penine, predvsem pitnost in svežino. Njena originalnost se prav gotovo kaže v tem, da je na steklenici vse, kar je reka Sava prinesla in to skušamo ohraniti originalno na steklenici. Tako je tudi potem zapakirana, se pravi z vsem svojim muljem, mivko in vsem kar se na steklenico naloži. Lahko bi rekel, da je to pač eno takšno čisto naravno sporočilo, ki nam ga daje reka Sava. Gre seveda za manjše količine, zgolj 300 steklenic, ki ponavadi končajo pri naših prijateljih in kupcih, pa tudi kot lepo protokolarno darilo, ki ima tudi svojo sporočilo in certifikat o poreklu.«

